khistorydata/jeongjo-sjw-relations huggingface dataset:
정조 8년
甲辰十月初七日未時。上御重熙堂。右副承旨入侍時。右副承旨徐龍輔。記事官尹行任。記注官金健修金鳳顯。以次進伏訖。上命書傳敎曰。注書尹行任。還付翰林。牌招入直。又命書傳敎曰。不過申飭。院隷果然遲滯云。亦與經宿不爲仕進有異。前注書朴蓍壽處。分揀。又命書傳敎曰。明日訓鍊院殿試。分所應試。不過數百人。設八貫革柳片。一時竝試。日暮前畢試。詣闕與帳殿命官及諸試官。合坐出榜事。分所命官知悉。又命書傳敎曰。訓鍊院分所殿試。明日設行。憲府無進參之人。而大司憲李亨逵。聞有實恙。執義以下。俱在外。竝許遞。今日政。以在京無故人差出。仍命退。承史以次退出。
정조 8년
甲辰十月初七日酉時。上御重熙堂。坐直承旨入侍時。左副承旨李祖承。記事官朴能源。記注官金健修。記事官尹行任。以次進伏訖。上命書兩大臣不允批答訖。下敎曰。注書出去。諭以無司錄之故特遣史官傳之。此前所未有之事。明日。司錄差出。可也。賤臣承命出傳。還爲進伏。上曰。刑曹啓目入之。賤臣。出問回奏曰。罪人。今日嚴刑一次。而所供如前。故更爲嚴囚。以待後坐起更訊。此外無他可達之啓目云矣。上命退。諸臣以次退出。
정조 8년
行都承旨尹坊坐。行左承旨李在學病。右承旨安聖彬坐直。左副承旨李祖承坐直。右副承旨徐龍輔坐。同副承旨未差。注書朴能源仕一員未差。假注書李敬五仕直。事變假注書金孝建仕。
정조 8년
李祖承啓曰。右參贊金履素。除拜後過三日不爲肅謝。依定式。推考警責。仍卽牌招察任。何如。傳曰。允。
정조 8년
徐龍輔啓曰。知義禁徐浩修。旣入闕中。不爲肅謝。直爲出去。事甚未安。推考警責。何如。傳曰。允。
정조 8년
李祖承啓曰。禁衛營將官來言。今日本營軍兵。日次私習云矣。敢啓。傳曰。知道。
정조 8년
李祖承啓曰。御營廳將官來言。今日本廳軍兵。日次私習云矣。敢啓。傳曰。知道。
정조 8년
李祖承啓曰。以十一日。專經文臣殿講。取稟。傳曰。爲之。
정조 8년
李祖承啓曰。以十一日。輪對。取稟。傳曰。爲之。
정조 8년
以領議政鄭存謙十一度呈辭。傳于李祖承曰。安心調理。
정조 8년
以左議政李福源十度呈辭。傳于李祖承曰。安心調理。
정조 8년
安聖彬啓曰。以同副承旨曺遠振牌不進罷職傳旨。傳曰。許遞。
정조 8년
傳于李祖承曰。禮房承旨入侍。
정조 8년
徐龍輔啓曰。新除授副校理李延伋。方在削職中。何以爲之。敢稟。傳曰勿施。
정조 8년
尹坊啓曰。玉堂上下番俱空。已至多日。事甚未安。校理李翼晉。副校理兪漢敬。修撰洪樂恒李錫夏。副修撰徐瀅修。旣有只推之命。竝卽牌招。以爲推移入直之地。何如。傳曰。允。
정조 8년
以校理李翼晉。副校理兪漢敬。修撰洪樂恒。副修撰徐瀅修牌不進罷職傳旨。傳于李祖承曰。只推。
정조 8년
以修撰李錫夏牌不進罷職傳旨。傳于李祖承曰。只推。
정조 8년
以執義兪彦脩。掌令姜忱。持平申馥牌不進罷職傳旨。傳于李祖承曰。只推。
정조 8년
尹坊啓曰。校理李翼晉。副校理兪漢敬。副修撰洪樂恒。副修撰徐瀅修牌不進罷職傳旨。今方捧入。校理李顯靖在外。修撰李錫夏傳旨未下。副修撰趙濟魯受由。玉堂上下番俱空。事甚未安。未差之代。政官牌招。開政差出。待下批仍卽牌招。以爲推移入直之地。何如。傳曰。允。
정조 8년
有政。吏批。判書金鍾秀受由。參判未差。參議黃昇源。右承旨安聖彬進。啓曰。判書金鍾秀受由在外。參判未差。小臣獨政未安。何以爲之。敢稟。傳曰。只出緊任。
정조 8년
以趙錫穆爲獻納。以徐美修爲副校理。以鄭福煥爲兵曹正郞。譯官崔鳳齡玄啓根。今加資憲。以上加資事。承傳。折衝具埉尹得運。今加嘉善。加資事。承傳。以李徽之爲進賀謝恩兼冬至使。以姜世晃爲副使。以朴明源爲謝恩使。以尹承烈爲副使。以金命瑜爲全羅都事。遠接使單趙時俊。問禮官單李度謙。以沈樂洙爲書狀官。以徐有隣爲判尹。以鄭一祥爲平市提調。以李燾爲直講。典籍單韓致應。氷庫別提單金百全。領敦寧鄭存謙。
정조 8년
兵曹。副護軍單趙榮弼趙鼎耇。副司直單金魯鎭李亨逵洪秉益李尙度。同知單李漢豐陳益祥。判府事李福源。
정조 8년
傳于安聖彬曰。大臣領府事備局有司堂上。入侍。
정조 8년
傳于李祖承曰。領府事金尙喆。判府事徐命善。判府事李徽之。左議政李福源。備局堂上金華鎭鄭尙淳鄭一祥李在簡趙時俊鄭昌順徐有大沈頤之朴祐源李昌運。依下敎來待矣。傳曰。入侍。李祖承啓曰。大提學吳載純。弘文館提學徐有隣。藝文提學徐浩修。依下敎來待矣。傳曰。入侍。
정조 8년
李祖承啓曰。領議政鄭存謙。依下敎來待矣。傳曰。入侍。
정조 8년
以謝恩使書狀望筒。傳于李祖承曰。聞已下鄕云。勢難及期上來治裝。無論陞品未陞品。勿拘政格。卽爲差出。
정조 8년
傳于安聖彬曰。大臣置處政事。今日政爲之。
정조 8년
刑曹判書前望單子入之。李命植落點。
정조 8년
尹坊。以侍講院言啓曰。本院文學成種仁。旣有只推之命。卽爲牌招察任何如。傳曰。允。
정조 8년
安聖彬。以武一所試官意啓曰。今日本所應射擧子。自恭字至慕字半字。五百二十八人內。入格一百一人。摠計前三日入格數。則合爲七百五十九人矣。柳葉箭纔已畢試。鐵箭今方鱗次試取。而當此短煦。實無及期了畢之道。一防牌外。加設一防牌。合二防牌設行之意。敢啓。傳曰。知道。
정조 8년
安聖彬。以武一所試官意啓曰。今日本所平明開場。騎芻應射擧子。自行字至維字半字。一百人內。入格十人。摠計再昨日與昨日入格數。則爲一百六人。騎芻今已畢試矣。柳葉箭入格數二千三百四十六人。鐵箭入格數二百七十六人。騎芻入格數一百六人。三技合爲二千七百二十八人內。兩技入格一百九十七人。單技入格三十七人。今方付榜之意。敢啓。傳曰。知道。
정조 8년
安聖彬。以武二所試官意啓曰。本所捧單。自天字至遐字。一百二十一字。都數六千五十三人內。柳葉箭再昨日入格二百三十七人。昨日入格三百五十八人。今日入格二百七十八人。合爲八百七十三人。未入格五千一百八十人。柳葉箭畢試。鐵箭今方開場。而單子名數旣多。殿試期日甚迫。不得已兩防牌試取之意。敢啓。傳曰。知道。
정조 8년
安聖彬。以武二所試官意啓曰。臣所騎芻。開場草記。傳曰。唱榜旣已退定。不必促迫。而殿試之許久遲滯。事極未妥。何時出榜事草記可也事命下矣。本所騎芻。今日日暮前。當畢試。而出榜之際。似致犯夜之意。敢啓。傳曰。知道。
정조 8년
李祖承。以御營廳言啓曰。武二所擧子具膺謙等。移送秋曹草記。傳曰柳技拔去。鐵芻未試。奸情雖有已行未行之別。其在嚴科場之道。不可不嚴飭。卿旣帶將任。且管主試。具膺謙嚴加徵治。干連諸漢。亦爲分等嚴治草記可也事。命下矣。擧子具膺謙。嚴棍二十度。冶匠金大得。衛將所代使令金時鼎。軍士黃順福。巡廳軍士韓貴奉等。各決棍十五度。嚴治之意。敢啓。傳曰。知道。
정조 8년
李祖承。以戶曹言啓曰。景福殿紅板墻修改吉日。更令日官推擇。則今月十二日辰時爲吉云。以此日時。擧行。何如。傳曰。知道。
정조 8년
安聖彬。以義禁府言啓曰。鄭東愼尹之鉉等。杖一百收贖。告身盡行追奪放送事。草記批旨內。如有功議。各減一等。俱是新進。以公罪勘放事。命下矣。鄭東愼十一代祖蘭宗。佐理功臣。尹之鉉十代祖湯老。靖國功臣云。各功減一等。以公罪。杖九十收贖之意。敢啓。傳曰。知道。
정조 8년
安聖彬。以訓鍊都監言啓曰。本局外山禁松軍陰三福朴壽大。今日黃昏時。執捉迎恩門鐵絲絶傷人二名來待。故聞極驚駭。嚴査取招。則安州居民金德起文德和兩漢所供內。渠以遐方擧子。今番上京。落榜下鄕之路。適過迎恩門。門之鐵絲。垂在左右地邊。故看作奇樣。手撫玩賞之際。東邊鐵絲。偶然脫環。撞着石柱。仍爲絶傷。罪死無惜。此外實無所達云。故反復詰問。所供如一。渠等雖是愚蠢。莫重門鐵。空然絶傷者。萬萬痛駭。金德起文德和兩漢。爲先移送秋曹。嚴覆勘處。門鐵。分付該曹。卽速改備。禁松軍之登時捕捉者。誠爲可尙。自臣營陞付元軍之意。敢啓。傳曰。知道。
정조 8년
尹坊。以司譯院官員。都提調提調意啓曰。封典齎奉勅使。非久出來。而奉請使回到灣上。當在勅行到灣之前矣。在前如此之時。以回還譯官。仍定勅行差備。今亦依前例。擇其中可合差備者七人。留灣等待。以除沿路廚傳之弊。其餘四人。遠接使下去時。使之帶去。以此意發關。分付於回還使行及該道道臣。何如。傳曰。允。
정조 8년
安聖彬。以訓鍊都監言啓曰。今九月二十六日。春塘臺親臨殿試時。依兵曹節目。金虎門軍八十名。弘化門軍八十名及廣智營軍四十名。待標信除出。把摠權邁。哨官元毅鎭姜守性。率領。設布帳外排立。馬路作門。雜人一切嚴禁。而事畢後。還爲入直之意。敢啓。傳曰。知道。
정조 8년
安聖彬。以兵曹言啓曰。羅州人李時敏上言回啓批旨內。追給紅牌。旣有故重臣筵稟定奪。特贈相當職。亦載續典。竝施之。未可謂疊授。依此施行。而以畢徵無相當可贈之職云爾。則猶可說也。權知元非實職。則以此贈職。果有可據之例乎。更爲指一草記可也事命下矣。羅州直赴人李成根紅牌。則當於原榜目中載錄。然後可以成給。今亦依古例。付之殿試榜目末端。成給紅牌。而追贈相當職。續典中有曰。登科而殿試前身故者。有追贈之文。而權知奉事。卽是武科無薦人之初仕相當窠故。覆啓矣。權知旣非實職。則權知追贈。果無可據之例。本院有實奉事窠。以此追贈。恐合事宜。而係是恩典。臣曹不敢擅便。上裁。何如。傳曰。依草記施行。
정조 8년
安聖彬。以兵曹言啓曰。明日親臨文科殿試時。入直禁軍等別將。當爲率領侍衛。而別將趙圭鎭。慕華館試官進去。依前例。以內禁衛將任屹。兼領擧行之意。敢啓。傳曰。知道。
정조 8년
吏批啓曰。左議政李福源。許副事命下矣。當爲置處。而本曹無相當窠。依例送西之意。敢啓。傳曰。知道。
정조 8년
兵批。啓曰。左議政李福源。許副送西事。命下矣。當爲置處。而領中樞一窠。判中樞二窠。他大臣今方見帶。依例加設判中樞。下批之意。敢啓。傳曰。知道。
정조 8년
大提學吳載純疏曰。伏以。惟天惟祖宗。佑我邦國。景運重屆。慶祿滋至。春宮邸下。正位貳極。永基億萬年無疆之休。上顯號於三殿兩宮。先休益闡。聖孝彌光。中外臣民。懽欣慶忭。曷有其極。仍伏念臣。濫叨匪據。于今屢易月矣。當初應命。豈以文苑主盟。謂有一分可堪之望。而六違召命。威罰不加。上章祈免。天聽逾邈。邦有大禮。不敢終然逡巡。冒沒出肅。以伸分義。而公議之嗤點。廉隅之蔑隳。已無餘地矣。顧臣一出。敗闕畢露。鈍拙莫掩。其僨職之罪。固不可一二數。而特荷聖上曲垂涵貸。以至於今耳。今則上號之禮。冊封之儀。次第順成。臣忝在邇班。獲覩洪休。至願遂而恩榮極矣。臣何敢因緣幸會。靦然竊據於匪分之職。不思所以自靖之義乎。且念文衡之任。掌辭命以渙鴻猷主。課試以贊文化。國家治敎之得失汚隆。實繫於斯。其爲任。豈不重歟。其任也至重。故其先也至愼。苟非望實相孚。才德兼具者。不足以居是職而副其責也。是以列朝以來。受授之際。其難其愼。寧虛其位。不以苟授。其非人人所可冒玷也明矣。況今我殿下。右文爲治。敎躋彬郁。化成棫樸。詞垣之長。尤宜掄揀。今乃擧而畀之於如臣蠢然無似之人。是豈聖朝擇人任官之意也哉。臣受才魯鈍。稟性又懶幼而失學。未通典墳。長益荒嬉。不能自勵。雖尋常述作。閱日覃思。屢易草藁。猶多疵疣。不成文理。至於騈儷之文。尤未致工。依樣盡葫。僥倖一第之後。十年廢業。不辨程式。其不才如是。而尙可以賁飾王猷。黼黻至治乎。噫。臣自祖先。受國厚恩。式至臣身。已累世矣。圖報一念。寤寐耿結。赴湯蹈火。固無所辭。自顧蔑用。旣不足備數於聖世任使之列。故其所自劃者。惟在乎廁跡冗散。隨分奔走。而不意年來。過蒙聖明特達之恩。拔之下品。拂拭而寵擢之。容其愚迷。庇覆而敎導之。淸官華職。遍歷殆盡。名忝內閣之班。位躋八座之列。踰溢涯分。已非賤臣平日之所期。至若文衡重任。尤豈臣夢想之所到我。臣自膺是命。夙宵焦心。寢食靡安。愈久愈深。誠以河海之洪恩。未報萬一。而眷渥冞深。責任愈重。不知所以報答而稱塞也。臣始旣冒膺。不能固守虞人之戒。終又久據。自速蹲冒之譏。則臣於是。重有罪矣。在今日自處之道。惟有冒死力辭。追補前愆。毋玷重器。庶可爲酬報之一端。斷斷此心。鬼神鑑臨。臣何敢一毫矯飾。自犯於欺罔之科也。玆敢略暴衷悃。仰瀆崇嚴之聽。伏乞天地父母。曲垂諒察。將臣文衡之任。亟命鐫革。無以久溷名器。千萬幸甚。臣無任屛營析懇之至。謹昧死以聞。答曰。省疏具悉。卿其勿辭行公。
정조 8년
甲辰十月初八日未時。上御重熙堂。左副承旨入侍時。左副承旨李祖承。假注書李敬五。記事官李崑秀尹行任。以次進伏訖。上曰。弘文提學入侍。賤臣承命出。與弘文提學徐有隣偕入進伏。上命書傳敎曰。卽見九月二十九日所出咨文冊封。使臣姓名開列。又有三度儀註及諭旨。仍有六十以上使臣入送之言。不待牌文。有此別咨。九日之間。馳驛來到。勅使之不多日內發程。可以推知。今番咨文辭意。另致慇懃之意。則我國擧行。不容少緩。使臣差遣。亦有議定者。時原任大臣備局諸宰。卽爲來待。情勢。今日非可言。卽刻簉朝之意。遣承旨。傳諭于領左相。又下敎曰。此傳諭。先令備郞往傳。而都承旨右承旨分詣領左相家。傳諭事。分付。賤臣承命出傳。上曰。秩高譯官中。屢次燕行者。來待閤外事。分付。賤臣承命出傳。以張濂待令之意。仰達。上曰。公西明阿肅。曾經名宦。而年爲幾何。問入。可也。賤臣承命出問。還奏曰。公西明。登科官至內大臣。年爲五十餘矣。阿肅則未詳何官云矣。上曰。內閣知製敎來待。出榻敎仍命退。諸臣以次退出。
정조 8년
甲辰十月初八日申時。上御重熙堂。禮房承旨入侍時。右副承旨徐龍輔。假注書李敬五。記事官李崑秀尹行任。以次進伏訖。上曰。檢校直提學入侍。賤臣承命出。與檢校直提學徐有防偕入進伏。上曰。都承旨馳詣領相家。今日不爲入來。萬不成說。雖擔舁而來。必爲來待之意傳諭。勿爲書啓事。分付。賤臣承命出傳。還入進伏。上曰。大臣備堂。誰某來待。知入。賤臣承命出問。還奏曰。大臣則洪樂性不來云。備堂則具善復蔡濟恭金鍾秀李柱國蔡弘履不來。餘皆來會云矣。上曰。大臣備局堂上。詣閤。又命書榻敎曰。大提學兩館提學入侍。又命書榻敎曰。內閣知製敎入侍。仍命退。諸臣遂以次退出。
정조 8년
甲辰十月初八日申時。上御誠正閣。時原任大臣備局堂上入侍時。領府事金尙喆。領議政鄭存謙。判府事徐命善李徽之。左議政李福源。守禦使鄭尙淳。行司直金華鎭。行副司直徐有隣。戶曹判書鄭一祥。兵曹判書李在簡。禮曹判書鄭昌順。刑曹判書趙時俊。行副司直徐浩修。大提學吳載純。行副司直沈頤之李昌運徐有大朴祐源。知製敎徐有防金宇鎭徐龍輔鄭東浚金載瓚。右副承旨安聖彬。假注書李敬五。記事官李崑秀尹行任。以次進伏訖。尙喆等進前曰。初寒頗緊。此時聖體。若何。上曰。一樣矣。尙喆等曰。王大妣殿氣候。何如。上曰。一樣矣。尙喆等曰。惠慶宮氣候。何如。上曰。一樣矣。尙喆等曰。世子宮凡節。一享平善乎。上曰。連爲好過矣。上曰。使行一節。不可不預先講磨。然後可無擧行窘束之患矣。謝恩使冬至使。當次第治送。又當別送五十年進賀使。而若以三次之聯翩爲難。而兼于冬至使。則亦不新奇。未知何以則爲好。卿等各陳所見可也。尙喆曰。進賀兼冬至使。則似無所妨矣。命善曰。臣意則兼于謝恩使。似好矣。華鎭曰。勅行早晩。未可知。兼于冬至使則好矣。尙淳曰。臣亦以爲謝恩使遲速。未可預料。付于冬至使宜矣。一祥曰。兼于冬至使。不無順付之嫌。而今若不爾。則恐難及期。未知何以則爲好矣。有隣曰。兼于冬至使。似無順付之嫌矣。浩修曰。使臣三次難便。而事面自別。別遣。似好矣。在簡曰。謝恩進賀。條件各異。付之冬至使無妨矣。時俊曰。謝恩。事係我國。年貢。事關彼國。進賀。付之年貢。似好矣。載純曰。臣意亦以爲。付年貢爲得矣。昌順曰。付之年貢。則甚好。兼于謝恩。則歲前恐有不及之慮矣。昌運曰。兼冬至使無妨矣。頤之曰。無論謝恩使冬至使。付之先往便好矣。有大曰。三使各送似好而不然。付于冬至使無妨矣。祐源曰。旣不送三使。則兼于冬至使之外。恐無他道矣。上曰。事勢似然。然則皇帝旣以過六十人入送云。前差冬至使。年未滿六十。更以六十以上人。議定爲好。今行亦當參千叟宴矣。六十以上大臣。誰可往乎。福源曰。俄於閤外。有所云云。李判府事。有下敎則可往矣。領府事。亦可往矣。命善曰。臣亦可往。而顔貌疲鑠。所見如何矣。尙喆曰。臣若奉命。則亦可往矣。年過七十。雖死於中途。固無所恨矣。福源曰。事係往役。臣安敢辭。而眼視昏瞀。難免顚倒。若或失儀。則有傷國體矣。上曰。領府事。徐判府事。領相。則似難往矣。左相則勢難强迫。只有洪判府事。李判府事。而洪判府事。則今春奉使往還。又令出疆。亦甚不可矣。李判府事。筋力果何如。徽之曰。以粥延命。委臥消日。不無中途顚沛之慮。是爲可悶。而死於國事則一也。在往役之義。其何敢辭乎。上曰。死字誠過矣。李判府事可謂單望矣。副使誰可合乎。卿等議定可也。僉曰。工判可合矣。上曰。鬚髮不白。無異少年矣。僉曰。嚴璹。似好矣。上曰。除拜沁留屬耳。予意則旣有正卿副使之例。且以耆社入送無妨。姜世晃。似好矣。僉曰誠好矣。文筆優如。筋力亦好矣。上曰。書狀則不必送老人。擇其有筋力者。然後可以調護上副使矣。上曰。領相入侍。賤臣承命出。與領議政鄭存謙偕入進伏。存謙進前曰。日來肇寒。聖體。若何。上曰。一樣矣。近來卿之病勢。何如。存謙曰。肢節運用。尙且艱辛矣。上曰。咨文見之乎。存謙曰。俄始取見。雖先以文字見之。國事誠萬萬欣幸。以老人之故。無慮不到。尙今無事。大事順成。亦關我國之福矣。上曰。謝恩使。今當治送矣。上曰。副使。誰爲可合乎。存謙曰。惟簡在上矣。上曰。卿可以往乎。存謙曰。臣何敢辭乎。上曰。領府事願往。而老病不成說。左相則有眼病。實有顚仆之慮。洪判府事。則往來屬耳。徐判府事則年未滿矣。只有李判府事一人。俄已議定。而副使則旣有資憲前例。姜世晃。果何如。存謙曰。誠好矣。且兼文筆。彼國亦尙書法云矣。上曰。使臣今已定。奏文最急矣。文任進前。載純進伏。上曰。卿等見此咨文。相議製出。左相旣經文任。各自製進好矣。明間欲爲發送。彼國咨文。馳驛出來。我國奏文。亦不宜緩緩矣。乾隆四十年。有陳賀事乎。僉曰。未詳矣。上曰。四十年來初有之事。似無前例之可考者矣。又下敎曰。奏請旣竣事。謝恩使。前期差出。似好矣。僉對曰。然矣。存謙曰。儀賓中入送。則事似完備矣。上曰。冊封與參宴謝恩之意。五十年登極陳賀之意。當纖悉具載於謝表賀表中。此意。令知製敎知悉可也。存謙曰。卽見咨文。封勅非久出來。謝恩使。預爲差出。拜表吉日。亦令預爲推擇事。分付。何如。上曰。依爲之。出擧條存謙曰。今番別咨年貢正使。以已踰周甲人差送。同參千叟宴爲辭矣。進賀謝恩兼冬至正副使。竝許遞。以六十以上人。更爲差出。而副使之或以資憲差遣。亦有古例。今番依此例差出事。分付該曹。何如。上曰。依爲之。出擧條存謙曰。進賀謝恩兼冬至正副使及謝恩使。旣有差出之命。政官。牌招開政。何如。上曰。依爲之。出擧條又命書榻敎曰。進賀使拜表日字。以望前後擇入。謝恩使拜表日字。各以今晦來初推擇。又命書榻敎曰。遠接使館伴。問禮官延接都監堂上。皆令今日啓下。仍爲會同。上曰。遠接使。誰爲可合乎。今番咨文。特出別例。自我不必待牌文出來。遠接使前期起送。似好矣。存謙曰。然矣。趙時俊可合矣。上曰。予意亦然。卽令出去會同。可也。今於卿。雖多敦勉之事。而悤悤未果矣。存謙曰。臣等乃是聖世陶甄中一物。區區處義。不敢盡暴。而臣之悶隘情勢。不待畢陳於父母之前。而想已俯燭矣。伏願體諒。俾遂生成之澤焉。上曰。卿等之事。豈不沓沓。顧今國事叢脞。卿等又如是求免。言念鼎席。寧欲無言。福源曰。臣等進退之逕庭。卿宰亦多有言之者。下情悶隘。不知所達。上曰。雖以備堂事言之。卿等之一番如是。殊非異事。而領相每每言病。卿又如是求去。予亦不知何以則爲好矣。存謙曰。値此多事之時。亟賜處分。更卜賢德。實爲公私之幸矣。福源曰。適會前席之從容。乞賜處分。區區之望也。上曰。從當諒處。持咨文草。更爲入對好矣。領左相知製敎等先退。上曰。前禮曹判書入侍。出榻敎禮曹判書金魯鎭。承命進伏。上謂命善曰。試記。已爲考準乎。命善曰。姑未畢準矣。上曰。代射者幾何。命善曰。只一人矣。上曰。試所承旨入侍。金宇鎭。承命進伏。上曰。入格幾何。宇鎭曰。百餘人矣。上曰。何其多也。宇鎭曰。兩西之人。精於武技故然矣。上曰。試官盡爲退去。修整榜目。可也。上曰。有司堂上進前。時俊等進伏。上曰。勅行雖設七度宴。而癸未年。則崇政殿及館所。送勅日。只行三度宴矣。昌順曰。今番則不可用前例。當觀出來儀註而決定矣。上曰。然矣。魯鎭曰。景慕宮胎峯。纔已奉審矣。加封之節。旣不容少緩。而鳴鳳山局內。旣多石材之可以取用者。至於碑石。則及此凍節。前期留意求得。然後可無臨時窘急之弊。而一局之內。且有文宗大王加封胎室。石物長端尺數。可以取而爲制。及此未凍之前。令地方官兼監役。浮石整待。以隣近守令。定差員監董。待明春擧行之意。卽爲分付於該道道臣。而明春擇日後。令雲觀繕工監。如例進去排設。則可無費日字之患。亦爲省民弊之端。敢此仰達矣。上曰。以此出擧條。待明春解凍。卽爲擧行。可也。出擧條上曰。沿路年事。何如。魯鎭曰。到處大登。民事誠多幸矣。仍命退。諸臣以次退出
정조 8년
甲辰十月初八日初更三點。上御重熙堂。左副承旨入侍時左副承旨李祖承。假注書李敬五。記事官李崑秀尹行任。以次進伏訖。上曰。右副承旨入侍。賤臣承命出傳。右副承旨徐龍輔。承命進伏。上曰。武科榜目。幾何修整。知入。賤臣承命出問。還奏曰。今方正書云矣。上曰。遠接使館伴都監堂郞望。斯速擬入事。分付。賤臣承命出。持望筒入。上曰。奏文相議製進事。分付內閣知製敎等處。首譯待令事。亦爲分付。賤臣承命出傳。還入進伏。上命書傳敎曰。領左相更爲入侍。上曰。大提學弘文提學藝文提學。遠接使延接都監堂上館伴入侍。出榻敎又命書榻敎曰。漢城判尹許遞。以館伴待啓下首擬。仍命退。承史以次退出。
정조 8년
甲辰十月初八日三更。上御誠正閣。時原任大臣入侍時。領議政鄭存謙。左議政李福源。判府事徐命善李徽之。大提學吳載純。弘文提學徐有隣。藝文提學徐浩修。戶曹判書鄭一祥。右承旨安聖彬。假注書李敬五。記事官金鳳顯尹行任。以次進伏乞。上命有隣讀咨文。有隣進前讀奏訖。上曰。明日發送爲好。文任諸臣。持此咨文。往會槐院。詳細査對彼國所諱之文字。盡爲刪改。待天明安寶。可也。浩修載瓚。先爲退出。上曰。遠接使吏曹參議入侍。賤臣承命出。與遠接使趙時俊。吏曹參議黃昇源偕入進伏。上曰。延接都監郞廳望。更爲極擇。改望以入可也。遠接使。何當離發乎。時俊曰。十一二間。當治發矣。上曰。遠接使行。不可無威。令沿路雄府及侍從守令之不善擧行者。雖論罪狀罷。無所不可。須與道伯。知有等級可也。院宇之修理。或有不齊之慮。此亦不可無申飭矣。時俊曰。弘濟院。見方修改。長端坡州。亦設行閣矣。上曰。畿邑支供之節。想多苟艱。其何以擧行乎。時俊曰。京畿元無支勅之需。故每以常賑穀。請得爲支待之需矣。有隣曰。吏判爲楊牧時。亦有物力之請得者矣。存謙曰。勅行時。道臣如或有故。使帥臣代察。旣有已例。海西則今番迎勅時。陪行檢察等事。使兵使替行之意。分付。何如。上曰。依爲之。出擧條存謙曰。自前儺禮時。無賴閑雜之類。多有作挐雜亂之弊。今番則令左右捕將句管。使之嚴飭。各別禁戢。何如。上曰。依爲之。出擧條一祥曰。勅行。要在不遠。儺禮今當擧行。而太平館。聞已頹毁。民人輩。亦多作家。當此冬節。有難撤去。所謂木物。則造作於基址民家。而軒車則造成於慕華館似好。故敢達矣。上曰。依爲之。捕將旣兼堂上。館所。亦爲逐日仕進檢飭。勅使往還間。城外出入。命召仍牌往來事。令政院。牌招聽傳敎。可也。出擧條上曰。儺禮。勿令張大。俾無傷人之弊。可也。一祥曰。軒架山棚。全無木物。此則不可不備矣。上曰。儺車體大。然後倡優可以戲其上矣。對曰。然矣。上曰。凡百比前例差減宜矣。宴禮所入。想亦不些。無論三度七度。遠接使。依彼所報。隨卽馳啓可也。館所修理郞廳誰也。一祥曰。具膺矣。上曰。先朝儉德。至于今莊誦。修改凡節。務爲節損。至於闕內丹艧。亦不必改爲。仁政殿門箭及墻壁傷處。略略修改。可也。今番通官。徐哥幾人出來云乎。命善曰。一人云矣。上曰。漢人亦有出來時乎。福源曰。前或有出來者矣。上曰。自京凡百。館伴擧行。在鄕周旋。遠接使主掌。事係勅行。必以尙猛爲先務。毋論京鄕。路傍汚穢之物。竝令毁撤。務歸精潔。此非爲觀美。待勅之道。自不得不盡吾誠意耳。又下敎曰。館伴兼任京兆。然後號令可行。故俄有所下敎者矣。卿等。明當會同乎。僉曰。然矣。上謂時俊曰。金憲鎭事決杖。有何持難。而屢勤飭敎乎。時俊曰。莫非臣不善擧行之罪。惶悚無地矣。上曰。臨發當召見。或有稟定事。請對宜矣。仍命就座。存謙福源進前曰。臣等情勢。俄已悉陳。不但臣等之迫阨。國體亦多損傷。亟降兪音。千萬至祝。上曰。卿等之今日造朝。誠不偶然。雖欲體諒。而將備鼎席。實難其。代李判府事。則今將出疆。洪判府事。則免相屬耳。徐判府事。則近乍調息。未知誰可代卿者。玆予悉暴心腹之諭。卿等試思之。命善曰。沈煥之疏後。臣之情勢。亦云悶隘矣。福源曰。呈辭中冒出。則例當肅拜。而臣姑未肅謝。此與微官末職有異。而乍出乍入。萬萬切迫矣。存謙曰。臣則狗馬賤疾。專崇於勞心。有若朽中之木。不知何時顚仆。在家忽忽。病實難强。枚卜賢德。何患無人。惟簡在聖心矣。上曰。乍遞旋仍。亦有前例乎。命善曰。果有已行之例矣。福源曰。雖有乍罷旋仍之例。今番則以呈辭許副矣。上曰。其在敬禮之義。不宜一向相持。當勉從卿等之懇矣。存謙曰。伏蒙天地生成之澤。從此庶可調病。下情感祝。不知所達矣。上命書傳敎曰。一向敦迫。徒欠誠禮。前席陳懇。已許副施。領左相。今姑許副。又命書榻敎曰。遠接使本職刑曹堂上。許遞。今日政。以在京無故人擇差。上曰。刑曹判書前望單子入之。出榻敎又命書榻敎曰。再明日。放榜處所。以仁政殿爲之。又命書榻敎曰。平市提調趙時俊許遞。以延接都監堂上及館伴擬入。又下敎曰。大臣置處政事。今日政爲之事分付。又命書傳敎曰。左捕廳兼從事官李永秀。方帶承傳宣傳官之任。捕廳從事官改差。實職中今日內。各別擇差事。分付捕廳。右捕廳兼從事官許湛。儺禮都監郞廳。亦當啓下。而本職事務相妨。副正仍任。今番勅行。儺禮都監堂上。旣因大臣言。以捕將啓下。依例兼管檢飭。而兼從事官。亦差郞廳。如是之後。儺禮廳。有如前雜挐之擧。捕將從事官。隨現各別重繩。以此意。先令廟堂嚴飭。仍命退。諸臣以次退出。
정조 8년
行都承旨尹坊坐。行左承旨李在學坐直。右承旨安聖彬坐。左副承旨李祖承坐直。右副承旨徐龍輔坐。同副承旨丁範祖在外。注書朴能源仕一員未差。假注書李敬五仕直。事變假注書金孝建仕。
정조 8년
李祖承啓曰。左承旨李在學。今日不爲仕進。卽爲牌招。何如。傳曰。允。
정조 8년
以禁衛營習陣不得行操單子。傳于安聖彬曰。來月以後。以隆冬應頉。見今日氣不至甚寒。今月習陣。無得頉稟。御營準此。
정조 8년
安聖彬啓曰。合辭方張之時。兩司無詣臺之員。事甚未安。除在外牌招啓辭未下外。未肅拜呈告人員。竝卽牌招。何如。傳曰。允。
정조 8년
傳于李祖承曰。都承旨。與備局有司堂上。禮曹判書入侍。
정조 8년
以執義兪彦脩。掌令安鼎大姜忱。司諫金履厚牌不進罷職傳旨。傳于安聖彬曰。只推。
정조 8년
李祖承啓曰。玉堂上下番俱空。已至多日。事甚未安。副修撰趙濟魯。由限已過。卽爲牌招入直。何如。傳曰。允。
정조 8년
傳于徐龍輔曰。守令多窠。政官牌招開政。
정조 8년
傳于李祖承曰。左承旨入侍。
정조 8년
以副修撰趙濟魯牌不進罷職傳旨。傳于李祖承曰。近來玉堂。無非上下番俱空之日。寧有如許事體。此傳旨勿施。在外及未肅拜人。亦爲許遞。竝令今日政差出。牌招推移入直。
정조 8년
有政。吏批。判書金鍾秀受由在外。參判未差。參議黃昇源進。左副承旨李祖承進。啓曰。判書金鍾秀受由在外。參判未差。小臣獨政未安。何以爲之。敢稟。傳曰。只出緊任。以丁範祖爲同副承旨。李東稷爲副校理。李顯默爲修撰。林道浩爲副修撰。兪漢敦爲綾州牧使。金德行爲安峽縣監。李爲仁同府使。
정조 8년
兵批。判書李在簡進。參判金文淳都監進。參議柳誼病。參知沈基泰進。左承旨李在學進。朴師尹爲僉知。李謙彬爲曹司五衛將。鄭選張成漢爲忠翊將。金厚鎭爲景福將。尹得運爲慶熙將。沈能寬爲武兼。曺翰振爲宣傳官。金致晙爲訓戎僉使。申德就爲德津萬戶。西水羅權管單崔汝泰。訓鍊副正許湛。仍任事。承傳。副司果單李廷彬李光益李宗爀金養和李彦敬具毅和沈應鎭申光輅吳應常朴光遇。司直單趙時俊尹得運曺遠振。
정조 8년
兵曹口傳政事。副司果李翼晉徐瀅修。
정조 8년
尹坊啓曰。新除授同副承旨丁範祖。卽爲牌招察任。何如。傳曰。允。
정조 8년
傳于安聖彬曰。有司堂上禮曹判書入侍。
정조 8년
李在學啓曰。武科殿試時。直赴人轎子陪金世完。親騎衛姜蓍周。勸武軍官安致範。挾輦軍鄭弼順。標下軍金鼎大文奉彬白尙奉李成春。武藝別監昔敬原李重薰。馬兵崔德文。鄕騎士崔世大姜以璜。選武軍官金再守。別隊馬兵崔尙燁。別武士尹光。內吹鄭尙得。馬兵鄭宗順。別隊馬兵朴枝盛。步軍金重弼崔春得邊國良徐良三金順昌。兼內吹金春興金斗徵。牢子金興仁兪李得。軍幕手朴泰貴。吹鼓手周興大等。錄名單子。無緣不呈。依例陳試之意。敢啓。傳曰。知道。
정조 8년
以禮曹遠接使齎去事目。傳于徐龍輔曰。此事目。不過久遠謄錄所載者。與先後受敎。大有徑庭。遠接使帶去下屬。亦多昔有而今無者。此外事件。多有當入而不入者。旣令有司堂上。先期抄出。添載事目。則至今不爲擧行。致令該曹。謄入久遠事目之擧。有司堂上事。極爲未妥。此事目還下。有司諸堂。齊會本局商確細考。添刪以入事。分付。
정조 8년
傳于李在學曰。兵判批下。卽爲牌招開政。
정조 8년
傳于李祖承曰。以今番支勅時觀之。各年儀軌。詳略不同。擧行之際。易致眩亂。以是之故。令備局有司堂上。前期抄出。作成冊子。猶不無疎漏處。勅行回還後。戶判與幹事郞廳及解事任譯。就各年儀軌。秩秩分類。仍成謄錄冊子。一件內入。一件曹上。一件司譯院上。以爲後考之地事。戶判司譯提調知悉。
정조 8년
傳于李在學曰。彼中文字。如表奏箋咨及使臣狀啓書狀聞見該首譯齎咨官等手本。事過之後。仍作休紙。至於承文院文書。關係尤有不輕。而斷爛謄本。不合徵信。事之疎忽。莫甚於此。嘗見大典後續錄。每三年。以事大各體文字。付校書館活印。議政府藝文館。各置一件。制法之意。本自如此。近來廢却已久。每欲修復舊典。以玆事曾有酬酢於譯院都提擧者。都提擧。想亦記有。今因支勅事。各年謄錄。旣命裒集。況此等可考各體文字乎。以此意。譯院都提擧知悉。別定有識解事譯官。承文院提調二員。眼同自表奏以至手本。作成冊子。都提擧撰出凡例。仍令校書館活印。依古例。分置政府以下各衙門。一件內入。此後當次年。以本年文字。續續忝印。內入本。請出添補事。定式施行。序文。前左相旣經文衡。使之撰進。承文院提調中。禮曹判書鄭昌順。前公事提調李崇祜。句管擧行。
정조 8년
以武一二所參試官鄭湋等拿處傳旨。傳于李祖承曰。漏書試官。當査出捧傳旨。而此傳旨。則諸試官。混同捧入。承旨推考。更爲捧入。
정조 8년
李祖承。以弘文館言啓曰。新除授副校理李東稷。時在京畿抱川地。經筵入番事緊。請斯速乘馹上來事下諭。依啓。
정조 8년
徐龍輔。以禮曹言啓曰。進賀使拜表日字。以望後擇入。謝恩使拜表日字。以今晦來初推擇事命下矣。卽令日官推擇。則進賀兼謝恩冬至使拜表吉日。今十月十二日十七日俱吉。謝恩使拜表吉日。今十月二十七日二十九日來十一月初二日初三日俱吉云。以何日擧行乎。敢稟。傳曰。進賀拜表。以今月十二日爲之。謝恩拜表。以來月初三日爲之。可也。
정조 8년
徐龍輔。以禮曹言啓曰。觀此洪忠監司沈豐之。以尹誠基上言事査實啓本。則論列邑報。且陳己見。令該曹稟處。而以爲尹良佐孝行實蹟邑報儒狀。儘如上言。而凡係孝烈請褒之狀。到處紛然。無邑無之。而事係重大。不敢擧諭。則尹誠基之爲父呼籲。終歸于恩云者。道臣狀辭。不無意見。今因其子之上言。遽施其父之褒典。事異訟冤。跡涉希望。恐啓倖門。終關後弊。果使良佐之實行。益著鄕里之輿誦。則道臣採訪。必更登聞。今此尹誠基上言內辭緣。姑爲置之。何如。傳曰。允。
정조 8년
李祖承。以迎接都監言啓曰。臣等與諸郞廳。會同開坐。檢飭迎勅諸事。而啓下郞廳八員外。不足郞廳六員。依前例。別單書入之意。敢啓。傳曰。知道。
정조 8년
李在學。以訓鍊院分所命官意啓曰。初試榜中落漏人。依下敎査實。則一所李命琦。載錄於草榜試冊。而獨爲見漏於正書榜目中。朱泰貞。竝與草榜而初不載錄。二所金龍佐。俱載於試冊。而出榜時見漏。梁以德不載於二試冊。金楚兼不載於三試冊。以致出榜時見漏。今此五人。以兩技四矢五矢人。不當漏而見漏。其在試體。極爲駭然。一二所上試官。竝罷職。試冊落漏之當該參試官。竝拿問處之。首差備計劃官。令攸司從重科罪。一所榜目末端二人。二所榜目末端三人。竝拔去。以李命琦朱泰貞金龍佐梁以德金楚兼五人。改付標。而其中金楚兼。則纔已下鄕云。依下敎。直赴後科會試事。分付該曹。二所下端三人。自當拔去。則其中一人。誤爲應射入格於片箭。臣等難免不察之失。惶恐待罪入格人金光初。一體拔去。何如。傳曰。卿等勿待罪。上試官。雖有不察之失。與用意故犯有異。竝姑先從重推考。參試官之榜目漏書。大關後弊。令該府。拿問嚴處。首差備及計劃官等。無論奸情有無。各試冊。不爲考準。卽此一事。渠輩若不痛懲。無以戢奸而杜後。棍配之律。在渠輩可謂準備。爲先出付有司。嚴問以啓。至於拔榜人金光訥。旣無所捉之奸情。而今因試冊誤錄。反削已登之榜。殊違罪在試官罪試官之法典。拔榜一款置之。元榜下。添書姓名以下年歲姓貫居住父名。更考。單子書入之意。分付兵曹。可也。
정조 8년
安聖彬。以刑曹言啓曰。因訓鍊院分所草記。武一二所首差備及計劃官等。爲先出付有司。嚴問以啓事。命下矣。依傳敎。所當捧拱。而武一所首差備官金大喜。計劃官李元喆黃致範。武二所首差備官車萬輪。計劃官張胤福尹東彬等。俱是出身。竝移義禁府擧行。何如。傳曰。允。
정조 8년
李祖承。以義禁府言啓曰。因刑曹啓辭。武一所首差備官金大喜。計劃官李元喆黃致範。武二所首差備官車萬輪。計劃官張胤福尹東彬等。移本府處之事允下矣。金大喜李元喆黃致範車萬輪張胤福尹東彬等。今方待命。卽爲拿囚之意。敢啓。傳曰。知道。
정조 8년
李在學。以刑曹言啓曰。破傷樂器。毆打內吹罪人金達中捉來。爲先着枷嚴囚。而判書李命植。未及出肅。不得推覈之意。敢啓。傳曰。次堂擧行。
정조 8년
李祖承。以兵曹言啓曰。因本曹直赴未赴三十三人役姓名。別單書入事。草記。傳曰。知道。印本帖文之不爲成給。非卿曹做錯。卽政院擧行之疎漏。俄下批旨中。詳査云云。欲使卿詳問政院後。草記也。八月以前直赴。則帖文之未及成給。猶可謂令前事。竝與日前直赴三人。亦不成給。必是該房吏。不能提醒承宣之致。更令入直堂上軍士房院吏。等待明朝捉來。嚴問取招。査出該吏一人。草記可也事。命下矣。軍士房院吏金載鉉金性淳金漢文洪胤璡韓守訥等。捉來嚴覈取招。則載鉉等所供。以爲內醫李喜仁。宣傳官白東遠。殿試入格。乃在於今月初四日。而未及提醒。奉承傳。以至於直赴帖之不爲頒給。該吏。乃是韓守訥也。京畿選武軍官張應斗直赴。則該道狀啓判下。乃在今月初五日。而奉傳旨後。不爲提醒成給直赴帖。該吏又是韓守訥也。以此同辭納供之意。敢啓。傳曰。知道。
정조 8년
李在學。以兵曹言啓曰。今此勅使出來時。平安道補把咸鏡道驛馬四十匹。黃海道補把原春道驛馬二十匹。急急分定。罔夜入送之意。兩道監司處。發馬知委。何如。傳曰。允。
정조 8년
李在學。以兵曹言啓曰。去秋等能麽兒考講時。訓鍊院僉正林擎翰。中樞府經歷尹守默。訓鍊院主簿申啓文。武臣兼宣傳官李輪李昌培金潤國河明世趙義鎭。守門將沈景民等。二次不通。守門將金貴澤一次不通。依定式。竝從重推考。何如。傳曰。允。
정조 8년
兵曹判書李在簡疏曰。伏以。臣於日前退食之暇。忽伏承夏官新命。惝怳震駴。莫省攸措。再違召牌。冀蒙體諒。而飭敎荐下。事會滾急。終不免冒沒入肅。今則事旣竣矣。分粗伸矣。豈敢以副急暫出。恬若固有。不思僥濫之機。自阻肝膈之懇哉。臣性本迂滯。百無一當。重以屢歲塊蟄之餘。一切世務。便同聾瞽。其不堪任使之末。夫人皆知之。而不料則哲之明。過紆誤恩。乃於帀歲之間。再主東銓。周流諸部。官銜不離於華顯。兼管盡攬於要膴。一身之踰濫已極。四方之睢盱可知。譬如僬僥負山。綿力莫支。駑駘上坂。跬步難展。志非忽於願忠。識慮未周。誠雖切於圖報。而神精都迷。政注之間。旣多乖謬。議讞之重。亦致顚錯。靜言思之。無往非罪。惟聖上終始涵覆。如父母之導迷兒。旣誨飭之。又愛護之。薄譴旋敍。官爵如舊。至於今日恩命。又復赫然。噫。此何故也。夫管轄三軍之士。進退八方之武。內而宿衛之嚴。外而關防之重。無不摠攝焉。顧其職何如。而乃責之於如臣白面書生哉。噫。有國重任。無如兩銓。而今乃朝東暮西。殆無虛月。有若非臣莫可者然。雖使古名碩當之。猶必循墻而力避。臣是何人。乃敢晏然承當。任其一誤再誤也哉。況臣從兄之去是職。纔過一月耳。以言乎一身。則迭據二銓。以言乎一門。則互傳同堂。兜攬如此。滿盈如此。其能免負乘之災。過福之殃者。理所必無也。臣自承此命。闔門憂恐。懍然若不能保朝夕。職任之不稱。有不暇論。伏惟聖上於微臣。裁成如天地。顧復如怙恃。所以哀憐而全保之者。必不待臣言之畢矣。玆敢瀝血陳懇。仰瀆孔邇之聽。伏乞俯垂矜諒。亟命鐫解臣本兵之任。俾私分獲安。公器得重。不勝幸甚。臣無任屛營祈懇之至。謹昧死以聞。答曰。省疏具悉。卿其勿辭。入來開政。
정조 8년
司憲府持平申馥疏曰。伏以。天休滋至。寶籙無疆。靑禁之賀儀載擧。閟宮之縟禮順成。永命實基於千億。聖孝彌光於後前。歡欣蹈舞之忱。八域惟均。仍伏念臣。猥以疎賤。忝在邇班。仰瞻岐嶷之表。隨參駿奔之列。愛戴之誠。尊親之思。實倍他人。臣於千萬意慮之外。伏奉敎旨。有以臣爲司憲府持平者。臣誠惶隕慙悚。不知所措。臣生長遐鄕。僥倖一第。墻璧無依而惟殿下拂拭之。才學魯莽而殿下矜憐之。置之講製之列。而課勸以時。授以淸顯之職。而歷揚殆遍。臣雖碎身隕首。不足以報其萬一。而若其言議之拙訥。性質之虛脆。殿下庶幾洞燭而無餘矣。夫以臺閣之重。而如臣愚陋譾劣之輩。居之不疑。則豈不亦貽四方之笑。而羞淸朝之士哉。且臣於月前。待罪薇垣。聯箚屢上。而誠意淺薄。進退失據。而擧措劻攘。請推之論。旣出於喉院。譴削之評。繼發於司直。至以懲討之擧。歸之不誠之科。臣滿心漸恧。久猶踧踖。噫。身爲臺閣。而懲討不誠。古今天下。寧有是哉。直緣人微誠淺。未能孚格。臣固受以爲罪。而臺端一步。便成鐵限。難冒之情。必遞之義。矢諸心內。參前倚衡。臣安敢揚揚彈冠而重取狼狽也哉。伏願亟削臣新除職名。以安賤分。千萬幸甚。臣於引咎乞免之章。不宜贅及他說。而目下憂虞。有不容但已者。玆敢略暴愚衷。惟聖明垂察焉。噫。合辭諸賊請討之論。三司之臣。舌幾弊矣。特以歲月寢久。故紙謄傳。上下相持。看作循例應文之具。王章何時而可伸。輿憤何時而可洩耶。古人云見無禮於其君者。如鷹鸇之逐鳥雀。無禮者猶然。況於極逆大憝。而不施以應行之律乎。嗚呼。丙丁以後。亂逆層生。隄防不嚴。義理愈晦。而至於近日龜柱事而極矣。龜賊之罪。國人知之。臣不必更陳。而當初海島之竄。已是失刑之大者。拿鞫之命纔下。而移配之典遽加。不但在廷臣僚。深切憤痛。抑亦八方民庶。莫不訝惑。臣雖至愚。固知我殿下屈法伸恩之擧。亶出於仰慰慈聖之心。而元惡不可以暫逭。三尺不可以小屈。殿下。雖欲宥之。國人其肯捨之乎。且如夏賊之窮凶極惡。直是載籍之所未聞。臣於其時。備位臺僚。目見絶悖情節。而不能北首爭死。磔其肉而寢其皮。此固臣之罪也。似此惡逆。誅止其身。而文書直付回祿。隨坐又失太寬。亂賊將何所忌憚乎。适雲之律在所必施。殄滅之典。烏可已也。三司之請。卽是不可已之論。而殿下一不聽納。此在廷諸臣。所以憂憤激切。至再至三而不知止者也。大抵忠逆關頭。間不容髮。爲人臣而不忠於其君者。斬之斫之。不足以懲其罪。誅之滅之。不足以謝公議。商書曰。劓殄滅之無遺育。無俾易種于新邑。此古昔聖王好生之德。雖無所不用其極。而懲討之典。又不容不嚴者也。顧今不逞之徒。尙多戴頭。亦足以干天地之和。而召乖戾之氣。日前震燁之異。安知不由於此乎。嗚呼。世道人心。如水益下。國綱之解弛。生民之困瘁。莫此時爲甚。而悠悠萬事。懲討爲急。伏願廓揮乾斷。亟允三司之請。以伸公議。以幸世道焉。臣無任屛營祈懇之至。謹昧死以聞。答曰。省疏具悉。所陳已諭諸批。爾其勿辭察職。
정조 8년
甲辰十月初九日辰時。上御重熙堂。禮房承旨入侍時。右副承旨徐龍輔。記事官朴能源李崑秀尹行任。以次進伏訖。上曰。左副承旨。持咨文補畫入侍事。分付。賤臣承命出。與李祖承進伏。上曰。弘文提學如入來。使之入侍。可也。徐有隣進伏。上曰。承旨有闕。代以李在學出牌事。分付。賤臣承命出傳。還又進伏。上曰。俄下有旨。注書出去。速書以入。可也。仍命退。諸臣以次退出。
정조 8년
甲辰十月初九日辰時。上御重熙堂。禮房承旨入侍時。右副承旨徐龍輔。記事官朴能源李崑秀尹行任。以次進伏訖。上曰。左副承旨。持咨文補畫草入侍。李祖承進伏。上命書傳敎曰。去月二十九日所出咨文。昨日到京。計其日字。未滿一旬。我國回咨。亦當星火入送。以表稱謝之意。咨文纔已撰出。正書下送。付善騎營校數人遞撥。次次飛傳。卿其祗受後。別定營撥。與下去禁軍將校。眼同傳送。仍又嚴飭灣尹。另定譯學。具由傳通鳳城。以爲星火入送之地。鳳城以後之飛傳。有未可必。而參宴別咨。旣出特旨。我國擧行形止。不宜遲緩。亦令灣尹傳通中。詳細措辭事。一體。分付之意。下諭于平安監司。仍下敎曰。注書出去。有旨速書以入。可也。賤臣承命出。書有旨以奏。上曰。弘文提學入侍。徐有隣進伏。上命書傳敎曰。知製敎無故者。只有鄭述祚一人。凡有代撰。輒委此人。事面不但苟簡。況年過七十。亦非從事筆硯之時。近日使行文字浩繁。知製敎。今日內抄啓。上曰。承旨有闕。代以李在學出牌。仍命退。諸臣以次退出。
정조 8년
甲辰十月初九日巳時。上御誠正閣。都承旨與備局有司堂上。禮曹判書同爲入侍時。行都承旨尹坊。假注書李敬五。記事官金鳳顯尹行任。行副司直金華鎭徐有隣趙時俊沈頤之。以次進伏訖。上曰。更思之。三使之一時竝行。事涉如何。入京後。同留一館。亦甚難便。卿等之意。亦如此乎。昌順曰。臣於昨日。亦以難便之意。仰達。而徐浩修。則以爲別使爲宜云。朝廷似不可無此議矣。有隣時俊曰。雖以順付爲定方物。則似當別具矣。上曰。朝廷之議。或有一分未安之端。則不可不更加商量。禮判往議大臣。更爲決定而來好矣。方物封裹日字甚急。從速擧行。今番使行。須勿遲留。使之早往早還。至於員役凡節。亦不可不節略減數矣。僉曰。然矣。上曰。儀注已皆抄出乎。有隣曰。姑未及爲之矣。上曰。卿等會同於何處乎。有隣曰。會同於南別宮矣。上曰。出去會同。可也。上曰。知製敎。持進賀表入侍。賤臣承命出。與檢校直提學徐有防。二直提學朴祐源。原任直閣金宇鎭偕入進伏。上命頤之讀賀表訖。下敎曰。黑草査對。今日爲之事分付。又謂坊曰。卿曾爲燕行乎。對曰。然矣。上曰。何年乎。對曰。戊戌年矣。上命書傳敎曰。每當勅行。有儺禮設行之時。該都監所屬。稱以像帖價本。侵漁富戶。又於假家材木。作挐江民。種種弊端。不一而足云。今番則以捕廳大將從事官例管之外。別爲啓下。堂郞延接都監諸堂。亦以京兆長平市提調兼帶者。蓋欲痛禁前日之弊。俄於筵席。亦有飭敎。如是。申飭之後。萬一有任其習謬。不能一一禁戢。自館伴以下。當有重勘。且聞儺禮之需。皆令市民責應。此亦無意。至於勒奪富民財貨。尤所當禁。今番則計其所入。自該曹上下物力。俾無一毫貽弊之端事。亦令廟堂。嚴飭延接都監。仍命退。諸臣以次退出。
정조 8년
甲辰十月初九日申時。上在重熙堂。左副承旨入侍時。左副承旨李祖承。假注書李敬五。記事官李崑秀尹行任。以次進伏訖。上曰。內閣知製敎。更爲入侍。出榻敎知製敎鄭東浚。承命進伏。上曰。注書出問于禮判。俄議大臣。無異議與否。知入。而禮判則使之留待可也。賤臣承命出問。還奏曰。領府事金尙喆。前領相鄭存謙。判府事洪樂性。以順付爲宜云。判府事徐命善。前左相李福源。則宜送別使云矣。上曰。備堂金華鎭徐有隣趙時俊沈頤之來待事。分付。命退。諸臣以次退出。
정조 8년
甲辰十月初九日戌時。上御誠正閣。左承旨入侍時。行左承旨李在學。假注書李敬五。記事官金鳳顯尹行任。以次進伏訖。上曰。備局有司堂上禮曹判書入侍。出擧條賤臣承命出。與有司堂上金華鎭徐有隣趙時俊沈頤之。禮曹判書鄭昌順偕入進伏。上曰。俄者詢問。諸大臣之意。果何如。昌順曰。領府事金尙喆。以爲乾隆四十年賀使。旣已順成。今番亦爲順付爲便云。前左相李福源。以爲封典順成。無如今番。彼國恩典。亦旣曠絶。則我使順付。終涉何如。故昨日登筵時。欲請別使。而三使竝發。極甚難便。二使則先送。一使則追後繼發。似宜云判府事徐命善。以爲事面當然。則雖十使。不必爲拘云。判府事洪樂性。以爲彼國咨文。出於常格。則自我不必送別使云。前領相鄭存謙。以爲今雖順付。彼必不怒。若具方物。彼必爲喜。大體國家之事。當從可繼可久之道而行之。不宜拘於些少體面。順付冬至使。以爲穩當。三使之一時留館。亦涉屑慢云矣。上曰。別使云云。不無委折。皇帝旣云送使參宴。則在我道理。不宜順付故耳。時俊曰。封典亦必有別使。今番乾隆恩數。實爲感激。恐不宜順付矣。上曰。禮判之意。何如。昌順曰。臣意亦以爲順付。事面殊涉如何。而三使之同時留館。實爲重難矣。上曰。其在商量審愼之道。雖有博詢之命。而三价之一時竝發。終涉難涉。前領相順付之論。似無如何之嫌。在彼必無厭意。在我亦甚穩當。以此決定之外。無他道矣。遠接使之意。獨以順付爲難。皇帝若或有帳然底意。則卿須入去。善爲磨勘可矣。又下敎曰。雖無大臣。可行拜表云乎。備堂一員。出去知入可也。頤之承命出。還奏曰。有參贊。則亦可行云矣。上曰。謝表果善做矣。卿等已見之乎。有隣曰。未得見矣。上命兼春秋持人。鳳顯承命持謝表入。上命頤之讀。上曰。使价連續。事涉煩瀆。而今番殆同聞命卽行。前期治送宜矣。有隣曰。十七間啓行。亦不爲遲遲矣。昌順曰。千叟宴。似是夸矜太平之意矣。上曰。是乃廣慶之意也。昌順曰。今此迎勅儀註中。自前謄錄。皆以一跪三叩頭磨鍊。而咨文出來彼人所定儀註。則以三跪九叩磨鍊。蓋彼中事上之禮。皆用九叩之法。謄錄三叩之文。似是我國之禮。今則咨文儀註。旣如此。當以三跪九叩。磨鍊儀註。下送於勅使矣。上曰。依爲之。出擧條昌順曰。儀註中。王世子服色。當爲磨鍊。而以冊封時服色磨鍊乎。上曰。服色難處。此一節儀註中拔去好矣。出擧條又下敎曰。此二條。竝載之儀註好矣。上曰。早行冊禮。自肅廟朝始。其時儀註。用雙童䯻矣。僉曰。然矣。上曰。迎勅還宮。從新門入。事涉如何。龍旗吹螺之改黃着靑。亦甚苟且。雖不如是。何關於春秋大義乎。僉曰。聖敎誠至當矣。昌順曰。仁政殿勅使接見時。或只行茶禮。或仍行宴禮。若行宴禮。則下馬宴儀註。不必別爲磨鍊以送。而稟定後可以擧行。今番則何以爲之乎。上曰。一依戊午前例爲之。勅使雖除宴禮。以三度宴磨鍊。仁政殿一度。館所一度。送勅一度磨鍊可也。出擧條昌順曰。今番迎勅時。王世子方在沖年。郊迎親受誥命等節。固不可擧論。而前例勅使處所送儀註。則依例磨鍊後。使儐臣善辭彌縫。每得停止矣。今番咨文出來儀註。亦以率世子行禮爲吉。則王世子迎勅儀註。一依咨文儀註。磨鍊下送。何如。上曰。依爲之。出擧條昌順曰。王世子受誥命後。亦有坐堂受賀之例。今當一體。以權停例擧行矣。上曰。依爲之。出擧條昌順曰。迎勅後翌日。有陳賀進箋之例矣。每以權停例擧行。今番何以爲之乎。上曰。以權停爲之。出擧條上曰。使行時急。明當考覈。而字句間多病處。弘文提學。照檢刪改。今夜正書。明早持人可也。仍命退。諸臣以次退出。
정조 8년
甲辰十月初九日初更三點。上御重熙堂。左副承旨入侍時。左副承旨李祖承。假注書李敬五。記事官李崑秀尹行任。以次進伏訖。上命書傳敎曰。使行相續。又當支勅。沿路民邑之弊。不可不念。招致首譯。以十分節省之意。使之往傳正使。而若不別般省減。殊非申飭之本意。無論支供刷馬等節。凡係應行之節。比常例減半。其中不緊名色全減。以紓西民一分之弊事。更令備郞。傳諭進賀正使及謝恩正使。亦以此意。自廟堂今日內行會京畿及兩西道臣處。如是預飭之後。使行帶去官吏。有如前責出之擧。一邊文移使行。一邊具由狀聞。如或匿不以聞。不報營之邑宰。不登聞之道伯。亦難免罪科。亦爲措辭行會嚴飭。又命書榻敎曰。明日方物看品處所。以儀賓門外爲之。祖承曰。侍從罷削人員。不待敍用傳旨之啓下。徑先擬望。當該吏曹堂上。推考。何如。上曰。依爲之。侍從罷削人。別單書入可也。出擧條仍命退。諸臣以次退出。
정조 8년
行都承旨李致中坐。行左承旨李在學坐直。右承旨趙興鎭坐直。左副承旨李祖承坐。右副承旨徐龍輔坐。同副承旨洪仁浩坐。注書朴能源仕直一員未差。假注書李敬五仕。事變假注書金孝建仕。
정조 8년
李在學啓曰。今日親臨。方物看品時。承旨不可不備員。而都承旨尹坊。右承旨安聖彬。不爲仕進。右承旨卽爲牌招。同副承旨丁範祖在外。合有變通之道。都承旨拘於廳規。不得請牌。何以爲之。敢稟。傳曰。竝許遞。前望單子入之。待下批。牌招察任。
정조 8년
承旨前望單子入之。李致中趙興鎭洪仁浩。落點。
정조 8년
徐龍輔啓曰。來十一日專經文臣殿講爲之事命下矣。處所以何處爲之乎。敢稟。傳曰。宣政殿爲之。
정조 8년
以賓廳日次頉稟。傳于李在學曰。亦有詢問事。以唱榜原任大臣諸宰。皆已赴公。原任大臣與諸宰。次對來會可也。
정조 8년
傳于徐龍輔曰。禮曹判書。承文提調。入侍。
정조 8년
臺諫前望單子入之。大司憲吳載純。正言沈晉賢。落點。
정조 8년
傳于李在學曰。今日封裹時。書狀官李泰永。申飭進去。如不進去。則事過後。直捧禁推傳旨。
정조 8년
以侍講院上番姑降草記。傳于洪仁浩曰。政官牌招。開政差出。待下批牌招入直。
정조 8년
李在學。以都摠府言啓曰。明日宣政殿親臨專經文臣殿講時。侍衛不可不備員。而都摠管洪良浩。呈辭在外。花陽君榷。副摠管閔鍾顯邊得讓吳大益。俱有身病。侍衛將不得備員。在外人員及身病人員。令政院。急速稟旨變通。以爲備員侍衛之地。何如。傳曰。許遞。今日政差出。
정조 8년
有政。吏批。判書金鍾秀受由在外。參判未差。參議黃昇源。行左承旨李在學進。啓曰。判書金鍾秀受由在外。參判未差。小臣獨政未安。何以爲之。敢稟。傳曰。只出緊任。以尹序東爲副校理。安策爲修撰。鄭萬始爲司書。鄭一祥爲判義禁。柳曾養爲交河郡守。李羲寅爲南平縣監。故主簿沈師儉。贈吏參例兼。同義禁沈有鎭考。
정조 8년
兵批。判書李在簡進。參判金文淳。泰議柳誼病。參知沈基泰入直進。右承旨趙興鎭進。以徐有寧西春君燁爲都摠管。沈有鎭鄭宇淳李得臣爲副摠管。徐命瑞具埉爲五衛將。崔宗源爲訓鍊主簿。金璨圭爲宣傳官。副護軍單沈國賢李邦五李儒敬韓光濟朴道彦。副司直單李邦一李錫夏李顯靖兪漢敬。副司果單李錫夏洪樂恒朴遇彩爲礪峴僉使。
정조 8년
以全羅監司年分狀啓。傳于李在學曰。依狀請施行事。分付。
정조 8년
以黃海監司狀啓。勅使餽贐。待延接都監知委擧行事。傳于李在學曰。觀此狀本。餽贐等節。待延接都監知委擧行云。本都監從何例當爲分付乎。相考草記。勅行當前。都監旣設。自意時急擧行之事。公事郞廳。以宣傳官啓下。職務自多相妨。郞廳李鼎勳減下。以摠府郞廳三人。自都監擇差啓下。一人闕內公廨。從便入直。二人闕外輪回待令。凡有命令。無或一刻遲滯。伶俐下吏。亦爲別定闕外待令。如是。申飭之後。或有一毫遲緩之事。館伴及都監堂上。當嚴處。以此分付。凡係勅行事。勿論傳敎及草記批答。政院頒布時。必皆塡時出給事。知悉。
정조 8년
傳于趙興鎭曰。韓興裕。分揀放送。
정조 8년
李敬五改差。代以洪義浩爲假注書。
정조 8년
李在學。以弘文館言啓曰。本館上番闕直。事甚未安。新除授副校理尹序東。卽爲牌招入直。何如。傳曰。允。
정조 8년
以副校理尹序東牌不進罷職傳旨。傳于李在學曰。只推。
정조 8년
李在學。以弘文館言啓曰。新除授修撰安策。時在京畿加平地。經筵入番事緊。請斯速乘馹上來事下諭。傳曰。允。
정조 8년
李在學。以禮曹郞廳左右參贊意啓曰。御覽方物還下黃細苧布八疋。白細苧布六疋。黃細綿紬九疋。紫細綿紬三疋。白細綿紬二疋。雜彩花席一張。白綿紙二百八十八卷。粘六張。厚油芚一浮。極擇改備。其餘物種。一一看品。同爲封裹之意。敢啓。傳曰。知道。
정조 8년
李在學。以禮曹言啓曰。觀此京畿監司李在協。高陽幼學李彦裕上言。査實啓本。則論列邑報。令該曹稟處矣。彦裕爲其父伯英之死孝滅性。以其母鄭氏之截髮供親。請蒙旌褒。有此呼籲。而旣登道臣之狀聞。宜待式年之抄啓。而不有定式徑先上言者。有違法令。終涉干恩。上言內辭緣。今姑置之。以待式年。何如。傳曰。依草記施行。可也。
정조 8년
李在學。以禮曹言啓曰。觀此京畿監司李在協。衿川幼學宋學孫上言査實啓本。則論列邑報。令該曹稟處矣。學孫以其父秀誨之孝行。請得旌褒之恩典。道啓邑報。雖有所據。以其子之私言。許其父之褒典。事異籲冤。跡涉干恩。且道臣狀褒。式年抄啓。已有定式。則今此學孫之徑先上言。亦涉猥越。其上言內辭緣。今姑置之。以待式年。何如。傳曰。依草記施行。可也。
정조 8년
李在學。以禮曹言啓曰。觀此京畿監司李在協。安山幼學安淇上言査實啓本。則安淇爲其先祖故牧使穎男殉節事。請得朝家旌褒之恩典。今觀上言內辭意。則孤軍抗敵。可見忠義之素志。臨危捨命。不負簡拔之國恩。同時立慬。皆蒙褒賞。其祖卓節。尙今泯沒者。爲後孫抱冤懷鬱之心。宜有呼籲。在朝家樹風勵世之道。終爲闕典。不可以事在久遠。因而置之。而但其事蹟。俱在西邑。今此査狀。乃下畿營。只憑後孫之所居。欲採當時之事實。文獻之莫徵。事理之固然。更令關西道臣。枚考本邑邑誌及先生案。詳査啓聞後稟處。何如。傳曰。依草記施行。可也。
정조 8년
李在學。以禮曹言啓曰。觀此京畿監司李在協。豐德幼學尙載東上言査實啓本。則論列邑報。令該曹稟處矣。載東爲其父啓澤之孝行。以其母尹氏之節死。請蒙旌褒之典。以遂顯揚之願。而令本道査實狀聞矣。道臣査啓。只憑邑報。雖使斫指絶粒。苟如其言。邑報儒單。果是實蹟。初無道臣採聞之擧。只據其子爲親之辭。莫重褒典。不可輕施。事係干恩。有關後弊。上言內辭意。置之。何如。傳曰。依草記施行。可也。
정조 8년
李在學。以禮曹言啓曰。觀此京畿監司李在協。砥平幼學尹衡東上言査實啓本。則論列邑報。令該曹稟處矣。衡東。以其父澤顯之孝行。請蒙旌褒之恩典。旣登道啓。事下本曹。則爲親顯揚。雖是人子之至情。式年抄啓。自有朝家之法式。不可因其呼籲。遽施恩典。今姑置之。以待式年。何如。傳曰。依草記施行。可也。
정조 8년
趙興鎭。以禮曹言啓曰。觀此京畿監司李在協。交河幼學李敬徹上言査實啓本。則論列邑報。令該曹稟處矣。敬徹。以其父宗亨之孝行。爲其母洪氏之從死。請蒙朝家旌褒之恩典。而雖有邑狀儒單。初無道臣登聞。今因其子之上言。始有本道之査實。而其所査啓。只憑邑報論列。別無採訪實蹟。不可以其干恩之呼籲。遽施莫重之褒典。上言內辭緣。置之。何如。傳曰。依草記施行。可也。
정조 8년
李在學。以兵曹言啓曰。今此謝恩使一行赴燕時。所把驛馬三十八匹內。慶尙道二十匹。全羅道十匹。洪忠道八匹。罔夜上送。今十月二十五日。京中逢點之意。各道監司處。行移。何如。傳曰。允。
정조 8년
李在學。以兵曹言啓曰。今十月十一日。武臣賓廳武經講書日次。而專經文臣殿講相値。不得爲之之意。敢啓。傳曰。知道。
정조 8년
李在學。以訓鍊都監言啓曰。本局局別將李吉培。以今番使行軍官赴燕所帶之任。呈狀乞遞矣。局別將只是三人。而番次甚爲苟艱。今姑改差。何如。傳曰。允。
정조 8년
領中樞府事臣金尙喆箚曰。伏以。客使入境。當在不日。而應接勅行。專係譯院矣。臣之痰眩本病。每當節換之交。發輒如期。近日以來。諸症乍歇旋劇。心神之迷瞀。聰聽之閉塞。憒憒無生人貌樣。此時管檢院務。實無其路。從前兼帶之竝乞解免。卽臣屢煩情懇。尙未蒙兪者。至於目下擧行之緣臣狼狽。尤極萬萬惶悶。玆不得不短箚自列。是豈臣一毫圖便而然哉。伏乞聖明。俯垂鑑諒。先遞臣司譯都提調之任。以幸國事焉。取進止。答曰。省箚具悉卿懇。所辭過矣。況有昨下傳敎。卿想未及見之。安心勿辭。着意董飭。仍傳曰。此批答。遣史官。傳諭于領府事。
정조 8년
行判中樞府事臣徐命善箚曰。伏以。臣忽自昨晩。重得寒感。渾體灑淅。支節如碎。頭疼神昏。不省人事。重以頑痰流注。肩背相引。坐臥俱妨。便成籧篨。今日唱榜。不得進參。繼有賓對原任來會之命。而又不得趨承。病裏惶隕。如添一症。卽伏見傳敎下者。唱榜不參卿宰。越俸有命。臣於是。益不勝震懍之至。申飭之下。當參不參。論其辜犯。合被重勘。而臣以忝在大官之故。同罪倖逭。不入於現告中。臣心愧悚姑勿論。其在國體。亦豈不苟艱乎。玆敢略具短箚。自效首實之義。伏乞聖明。亟降威罰。以警具僚。以安微分焉。取進止。答曰。省箚具悉卿懇。未參不足深引。卿便安心勿辭。益加善攝。仍傳曰。此批答。遣史官。傳諭于徐判府事。
정조 8년
贊善金履安疏曰。伏以。臣頃自超授見職以來。數月之間。三上辭疏。而今且至於四矣。衷情已竭。敦迫愈勤。使命交於道路。天書溢於几案。日夜惶窘。覓死無路。玆者別諭。又隨疏批而下。十行辭敎。轉益嚴重。至以宋仁宗世舊二字。爲上下交勉之資。則實千古人臣所罕得之殊榮異渥。臣仰體聖意。俯念先故。不自知感淚之霑胸也。惟其所控情實。終未蒙俯察。若以臣爲可進而不進。臣竊自悼。言行無素。不能見孚於君父。乃至於此。誠無顔面更煩籲呼。而亦不容遂已。玆敢披瀝肝血而畢陳之。臣竊惟君命至尊也。慢則必誅。君恩至重也。負則有戮。而古之人。乃或有終身逡巡而不敢進者何耶。無他。義已而。苟得乎義。其慢也乃所以爲恭。其負也乃所以爲報。故聖人取之。而明主容焉。臣之畀末。固不敢妄援前哲。而區區迷執。亦自有在。蓋臣蔭吏也。殿下以蔭吏召之。臣安敢不進。卽以儒者召之。臣又敢進。臣於前者。伏奉聖批。有曰在昔名儒。不特從蔭路進。亦多有科目出身。此誠然矣。而要其人。自有本末。不可以恒例論者也。如臣本無志業。空空一葉材。幸竊斗祿。苟濟口腹之謀。轉輾乾沒。爲府爲牧。而遂老于其中。是於蔭吏。尤其碌碌而可賤者耳。末俗嘵吪。眞妄易眩。徒見臣生長儒家。則意其有見聞之素。病蟄田間。則意其有操守之實。妄相擸掇。致誤朝聽節次推排。僥濫不已。乃今居然爲儒者。而殿下召之以此。臣誠汙下。亦有廉愧。豈得冒昧於斯乎。此臣所以每一聞命驚駭羞蹙。若不知天威之可畏。天恩之可懷。而寧自陷於慢與負之誅者也。若其醜陋病狀。雖不敢每溷宸聽。而誠亦有不可强者。苟其不然。臣以曾經仕宦之身。世受國恩。與天無極。幸蒙收召。得備任使。奔走夷險。乃其分耳。又況胄筵勸講。尤今日臣子歡忻鼓舞。竭誠致力之地。則不於此自效。而獨苦辭深引。悍然爲枯死窮山之計者。豈人之情也哉。苟觀乎此。卽知臣前後哀懇。亶出於萬不獲已。而非一毫假飾也明矣。伏願殿下。少垂哀憐。亟許禠臣職名。永寢招徠之擧。俾臣得以粗全徽諒。待盡溝壑。則不惟臣攢手祝天。誦恩無窮。亦將有光於天地遂物之仁矣。臣旣不能進而承命。則理宜早入文字。以俟處分。而一向瀆聒。亦甚惶悚。趑趄至今。始克封進。罪尤萬死。答曰。省疏具悉爾懇。春坊必置贊善進善等官。非爲觀瞻也。蓋畀以輔導之任。責以訓迪之效。則予所以簡在爾者。其意豈徒然哉。然予誠淺。不能亟回遐心。自顧慚惡。無以爲喩。爾須念君臣之大義。勿復巽讓。卽速造朝。以副予虛佇之望。仍傳曰。此批答。遣史官。傳諭于贊善金履安處。向來褒忠綸音。以贊善之未參。伊日筵席。不得頒賜。實爲欠事。玆以內下一本。命史官齎去。爾其領受事。一體。傳諭。